CELEX: 52020PC0586
Language: da
Date: 2020-09-28
Title: Forslag til RÅDETS AFGØRELSE om ændring af Rådets afgørelse (EU) 2020/721 af 19. maj 2020 med henblik på at medtage den holdning, der skal indtages på Den Europæiske Unions vegne på den 75. samling i Den Internationale Søfartsorganisations Komité til Beskyttelse af Havmiljøet og på den 102. samling i Den Internationale Søfartsorganisations Komité for Sikkerhed på Søen til godkendelsen af et MSC-MEPC.5-cirkulære om en model til aftale om autorisation af anerkendte organisationer, der handler på myndighedernes vegne

EUROPA-KOMMISSIONEN
            Bruxelles, den 28.9.2020
            COM(2020) 586 final
            2020/0271(NLE)
            Forslag til
            RÅDETS AFGØRELSE
            om ændring af Rådets afgørelse (EU) 2020/721 af 19. maj 2020 med henblik på at medtage den holdning, der skal indtages på Den Europæiske Unions vegne på den 75. samling i Den Internationale Søfartsorganisations Komité til Beskyttelse af Havmiljøet og på den 102. samling i Den Internationale Søfartsorganisations Komité for Sikkerhed på Søen til godkendelsen af et MSC-MEPC.5-cirkulære om en model til aftale om autorisation af anerkendte organisationer, der handler på myndighedernes vegne
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en ændring af Rådets afgørelse (EU) 2020/721 af 19 maj 2020
                  1
                om den holdning, der skal indtages på Unionens vegne på den 102. samling i Den Internationale Søfartsorganisations Komité for Sikkerhed på Søen (MSC 102), som nu finder sted i London den 4.-11. november 2020, og på den 75. samling i Den Internationale Søfartsorganisations Komité til Beskyttelse af Havmiljøet (MEPC 75), som nu finder sted i London den 16.-20 november 2020, i forbindelse med den planlagte vedtagelse af et MSC-MEPC.5-cirkulære om en model til aftale om autorisation af anerkendte organisationer, der handler på myndighedernes vegne.
            
            
               Baggrund for forslaget
            
            
               1.1.Konventionen angående Den Internationale Søfartsorganisation 
            
            
               Ved konventionen angående Den Internationale Søfartsorganisation (IMO) oprettes IMO. IMO har til formål at skabe et forum for samarbejde inden for regulering og praksis vedrørende tekniske spørgsmål af enhver art, der berører den del af skibsfarten, der driver international handel. Organisationen har derudover til formål at tilskynde til generel vedtagelse af de strengest mulige standarder for søfartssikkerhed, effektiv navigation og forebyggelse og bekæmpelse af havforurening fra skibe samt fremme af lige konkurrencevilkår. IMO beskæftiger sig desuden med dertil knyttede administrative og juridiske spørgsmål. 
            
            
               Konventionen trådte i kraft den 17. marts 1958.
            
            
               Samtlige medlemsstater er parter i konventionen. 
            
            
               Samtlige medlemsstater er parter i den internationale konvention om sikkerhed for menneskeliv på søen ("SOLAS") af 1974, som trådte i kraft den 25. maj 1980. Unionen er ikke part i SOLAS. 
            
            
               Samtlige medlemsstater er parter i den internationale konvention om forebyggelse af forurening fra skibe ("MARPOL") af 1973, som trådte i kraft den 2. oktober 1983, og i bilag VI, som trådte i kraft den 18. maj 2005. Unionen er ikke part i MARPOL. 
            
            
               1.2.Den Internationale Søfartsorganisation 
            
            
               Den Internationale Søfartsorganisation (IMO) er De Forenede Nationers særorganisation med ansvar for skibsfartssikkerhed og forebyggelse af havforurening fra skibe. IMO sætter standarderne for den internationale skibsfarts sikkerhed og miljøpræstationer på verdensplan. Organisationens vigtigste opgave er at opstille et regelsæt for skibsfartsindustrien, som er retfærdigt og effektivt, og som vedtages og gennemføres overalt. 
            
            
               Alle stater kan blive medlemmer af organisationen, og alle EU-medlemsstater er medlemmer af IMO. Europa-Kommissionen har siden 1974 haft observatørstatus i IMO. Grundlaget herfor er en aftale om samarbejde mellem Den Mellemstatslige Rådgivende Søfartsorganisation (IMCO) og Kommissionen for De Europæiske Fællesskaber om spørgsmål af gensidig interesse for parterne.
            
            
               IMO's Komité for Sikkerhed på Søen består også af alle medlemmerne af IMO, og den træder sammen mindst en gang om året. Den behandler ethvert spørgsmål, der hører under organisationens kompetenceområde, og som vedrører navigationshjælpemidler, konstruktion af og udstyr til fartøjer, bemanding ud fra et sikkerhedsmæssigt synspunkt, bestemmelser om forebyggelse af kollisioner, håndtering af farligt gods, søfartssikkerhedsprocedurer og -krav, hydrografiske oplysninger, logbøger og navigationsoptegnelser, undersøgelse af ulykker til søs, bjergning og redning samt andre spørgsmål, der har direkte indflydelse på sikkerheden til søs. 
            
            
               IMO's Komité for Sikkerhed på Søen skal tilvejebringe rammerne for udførelsen af de opgaver, den pålægges i henhold til IMO-konventionen, eller som den får pålagt af IMO-Forsamlingen eller IMO-Rådet, eller enhver opgave henhørende under ovennævnte områder, som den får pålagt at udføre i henhold til enhver anden international retsakt efter godkendelse fra IMO. Komitéen for Sikkerhed på Søen og dens hjælpeorganer træffer afgørelse ved flertalsafstemning blandt medlemmerne. 
            
            
               IMO's Komité til Beskyttelse af Havmiljøet består af alle medlemmer af IMO, og den træder sammen mindst en gang om året. Den behandler miljøspørgsmål, der hører under organisationens kompetenceområde, og som vedrører bekæmpelse og forebyggelse af forurening fra skibe omfattet af MARPOL-traktaten, herunder bulktransporteret olie og kemikalier, spildevand, affald og emissioner fra skibe til luften, herunder luftforurenende stoffer og drivhusgasemissioner. Andre spørgsmål omfatter bl.a. forvaltning af ballastvand, antibegroningssystemer, skibsophugning, forureningsberedskab og -bekæmpelse samt udpegning af særlige områder og meget følsomme havområder.
            
            
               IMO's Komité til Beskyttelse af Havmiljøet skal tilvejebringe rammerne for udførelsen af de opgaver, den pålægges i henhold til IMO-konventionen, eller som den får pålagt af IMO-Forsamlingen eller IMO-Rådet, eller enhver opgave henhørende under ovennævnte områder, som den får pålagt at udføre i henhold til enhver anden international retsakt efter godkendelse fra IMO. Komitéen til Beskyttelse af Havmiljøet og dens hjælpeorganer træffer afgørelse ved flertalsafstemning blandt medlemmerne. 
            
            
               1.3.Den retsakt, der skal vedtages af IMO's Komité for Sikkerhed på Søen
            
            
               På sin 102. samling (MSC 102) den 4.-11. november 2020 skal Komitéen for Sikkerhed på Søen godkende et MSC-MEPC.5-cirkulære om den model til aftale, som regeringer skal anvende i forbindelse med autorisation af anerkendte organisationer, der handler på deres vegne. Cirkulæret skal godkendes i fællesskab af Komitéen for Sikkerhed på Søen og Komitéen til Beskyttelse af Havmiljøet. 
            
         
         
            
               I 2016 godkendte Komitéen for Sikkerhed på Søen et nyt arbejdsprogram med henblik på gennemgang og ændring af modellen til aftale om autorisation af anerkendte organisationer, der handler på myndighedernes vegne, for at bringe den i overensstemmelse med kravene i koden for anerkendte organisationer (RO-koden). Udkastet til modellen til aftale blev drøftet på flere samlinger i IMO's Underkomité for Gennemførelse af IMO-Instrumenter og er nu forelagt komitéen til godkendelse. 
            
            
               1.4.Den retsakt, der skal vedtages af IMO's Komité til Beskyttelse af Havmiljøet
            
            
               På sin 75. samling (MEPC 75) den 16.-20. november 2020 skal Komitéen til Beskyttelse af Havmiljøet godkende det samme MSC-MEPC.5-cirkulære om den model til aftale, som regeringer skal anvende i forbindelse med autorisation af anerkendte organisationer, der handler på deres vegne. 
            
            
               2.Den holdning, der skal indtages på Unionens vegne
            
            
               2.1.Godkendelse af MSC-MEPC.5-cirkulæret
            
            
               På den 97. samling i Komitéen for Sikkerhed på Søen (MSC 97), som fandt sted i London den 21.-25. november 2016, blev der godkendt et nyt output med henblik på gennemgang og ændring af modellen til aftale om autorisation af anerkendte organisationer, der handler på myndighedernes vegne (MSC.1/cirkulære 710–MEPC.1/cirkulære 307), for at bringe den i overensstemmelse med kravene i RO-koden. Det nye output blev medtaget i den toårige dagsorden for 2016-2017 for Underkomitéen for Gennemførelse af IMO-Instrumenter og i den foreløbige dagsorden for den 4. samling i Underkomitéen for Gennemførelse af IMO-Instrumenter (III 4) med 2018 som målår for færdiggørelse.
            
            
               III 4, som fandt sted i London den 25.-29. september 2017, besluttede at ændre modellen til aftale med et IACS-dokument som grundlag og nedsatte en korrespondancegruppe for at udarbejde teksten. III 5, som fandt sted i London den 24.-28. september 2018, færdiggjorde udkastet til modellen til aftale og sendte det til den 74. samling i Komitéen til Beskyttelse af Havmiljøet (MEPC 74) og den 101. samling i Komitéen for Sikkerhed på Søen (MSC 101) til godkendelse. 
            
            
               MEPC 74 udsatte behandlingen af udkastet til cirkulære til MEPC 75 på grund af tidspres. MSC 101 drøftede tekstudkastet, men på grund af stærke indsigelser fra IACS over, at deres foreslåede materielle ændringer ikke blev godkendt, henviste MSC 101 udkastet med de af IACS foreslåede ændringer til behandling på den 6. samling i Underkomitéen for Gennemførelse af IMO-Instrumenter (III 6). III 6, der fandt sted i London den 1.-5. juli 2019, gennemgik udkastet til modellen til aftale og IACS-forslagene. Samlingen godkendte IACS' redaktionelle forslag, men afviste de materielle forslag. III 6 sendte derefter udkastet til cirkulære til MEPC 75 og MSC 102 til godkendelse. 
            
            
               Unionen bør støtte de ændringer af IMO's model til aftale, som III 6 har godkendt. Det nye cirkulære træder i stedet for MSC/cirkulære 710 og MEPC/cirkulære 307, indebærer en ajourføring af modellen til aftale og bringer den i overensstemmelse med RO-koden (resolution MSC.349(92) og MEPC.237(65)). Det vil øge nøjagtigheden, gennemsigtigheden og ansvarligheden hos både flagstatens myndigheder og RO'erne på globalt plan. 
            
            
               2.2.Relevant EU-lovgivning og EU's kompetence
            
            
               Den model til aftale, der i øjeblikket er fastsat i MSC/cirkulære 710 og MEPC/cirkulære 307, er gennemført i EU-lovgivningen i Europa-Parlamentets og Rådets direktiv 2009/15/EF af 23. april 2009 om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed. I artikel 5 i direktiv 2009/15/EF er der fastsat følgende:
            
            
               "1.
                     Medlemsstater, som træffer en beslutning som beskrevet i artikel 3, stk. 2, etablerer et samarbejdsforhold mellem deres egne myndigheder og de organisationer, der handler på deres vegne.
            
            
               2
                     Samarbejdsforholdet reguleres i en formel, skriftlig og ikke-diskriminerende aftale (...), som mindst skal omfatte: a) bestemmelserne i tillæg II til IMO-resolution A.739(18) om retningslinjer for autorisation af organisationer, der handler på myndighedernes vegne, under hensyntagen til bilaget, tillæggene og vedføjede dokumenter til IMO MSC/cirkulære 710 og MEPC/cirkulære 307 om model til aftale om autorisation af anerkendte organisationer, der handler på myndighedernes vegne (...)"
            
            
               EU's kompetence
            
            
               Erstatningen af MSC/cirkulære 710 og MEPC/cirkulære 307 med udkastet til MSC-MEPC.5-circulære vil berøre EU-retten gennem anvendelsen af Europa-Parlamentets og Rådets direktiv 2009/15/EF af 23. april 2009 om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed.
            
            
               EU har derfor enekompetence i henhold til den sidste del af artikel 3, stk. 2, i TEUF, og det er derfor nødvendigt at fastlægge EU's holdning til retsakterne om vedtagelse af ovenstående ændringer. 
            
            
               3.Retsgrundlag
            
            
               3.1.Proceduremæssigt retsgrundlag
            
            
               3.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
         
         
            
               Artikel 218, stk. 9, i TEUF finder anvendelse, uanset om Unionen er medlem af organet eller part i den pågældende aftale
                  2
               .
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               3.1.2.Princippernes anvendelse på det foreliggende tilfælde
            
            
               IMO's Komité til Beskyttelse af Havmiljøet og IMO's Komité for Sikkerhed på Søen er organer, der er nedsat ved en aftale, nemlig konventionen angående Den Internationale Søfartsorganisation. 
            
            
               Den retsakt, som IMO's Komité til Beskyttelse af Havmiljøet og IMO's Komité for Sikkerhed på Søen skal vedtage, er en retsakt, der har retsvirkninger. Den påtænkte retsakt vil kunne få afgørende indflydelse på indholdet af EU-lovgivningen, nærmere bestemt
            
            
               –Europa-Parlamentets og Rådets direktiv 2009/15/EF af 23. april 2009 om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed 
            
            
               Dette skyldes, at Europa-Parlamentets og Rådets direktiv 2009/15/EF af 23. april 2009 om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed, kræver, at medlemsstaternes myndigheder regulerer deres samarbejde med anerkendte organisationer ved hjælp af en formel, skriftlig og ikke-diskriminerende aftale, som skal tage hensyn til den model til aftale, der er fastsat i MSC/cirkulære 710 og MEPC/cirkulære 307. 
            
            
               Det nye cirkulære, der træder i stedet for MSC/cirkulære 710 og MEPC/cirkulære 307, vil berøre EU-retten gennem anvendelsen af Europa-Parlamentets og Rådets direktiv 2009/15/EF af 23. april 2009 om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed.
            
            
               Den påtænkte retsakt hverken supplerer eller ændrer den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               3.2.Materielt retsgrundlag
            
            
               3.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               3.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører søfart. Det materielle retsgrundlag for den foreslåede afgørelse er derfor artikel 100, stk. 2, i TEUF.
            
            
               3.3.Konklusion
            
            
               Retsgrundlaget for den foreslåede afgørelse bør være artikel 100, stk. 2, sammenholdt med artikel 218, stk. 9, i TEUF.
            
            
               
            
               2020/0271 (NLE)
            
            
               Forslag til
            
         
         
            
               RÅDETS AFGØRELSE
            
            
               om ændring af Rådets afgørelse (EU) 2020/721 af 19. maj 2020 med henblik på at medtage den holdning, der skal indtages på Den Europæiske Unions vegne på den 75. samling i Den Internationale Søfartsorganisations Komité til Beskyttelse af Havmiljøet og på den 102. samling i Den Internationale Søfartsorganisations Komité for Sikkerhed på Søen til godkendelsen af et MSC-MEPC.5-cirkulære om en model til aftale om autorisation af anerkendte organisationer, der handler på myndighedernes vegne
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
            
            
               under henvisning til forslag fra Europa-Kommissionen, og 
            
            
               ud fra følgende betragtninger:
            
            
               (1)Unionens tiltag inden for søtransport bør have til formål at beskytte havmiljøet og menneskers sundhed og forbedre sikkerheden til søs. 
            
            
               (2)Konventionen angående Den Internationale Søfartsorganisation (IMO) trådte i kraft den 17. marts 1958. 
            
            
               (3)IMO er De Forenede Nationers særorganisation med ansvar for skibsfartssikkerhed og forebyggelse af hav- og luftforurening fra skibe. Alle Unionens medlemsstater er medlem af IMO.
            
            
               (4)I medfør af IMO-konventionens artikel 28, litra b), skal Komitéen for Sikkerhed på Søen tilvejebringe rammerne for udførelsen af de opgaver, den pålægges i henhold til konventionen, eller som den får pålagt af IMO-Forsamlingen eller IMO-Rådet, eller enhver opgave henhørende under artiklens anvendelsesområde, som den får pålagt at udføre i henhold til enhver anden international retsakt efter godkendelse fra IMO.
            
            
               (5)I medfør af IMO-konventionens artikel 38, litra a), udfører Komitéen til Beskyttelse af Havmiljøet sådanne opgaver, der pålægges IMO ved eller i henhold til internationale konventioner om forebyggelse og bekæmpelse af havforurening fra skibe, herunder navnlig for så vidt angår vedtagelse og ændring af regler eller andre bestemmelser. 
            
            
               (6)Den internationale konvention om sikkerhed for menneskeliv på søen ("SOLAS-konventionen") trådte i kraft den 25. maj 1980. 
            
            
               (7)IMO's Komité for Sikkerhed på Søen kan i henhold til SOLAS-konventionens artikel VIII, litra b), nr. iii), vedtage ændringer til SOLAS-konventionen. 
            
            
               (8)Den internationale konvention om forebyggelse af forurening fra skibe ("MARPOL-konventionen") trådte i kraft den 2. oktober 1983. 
            
            
               (9)I henhold til MARPOL-konventionens artikel 16, stk. 2, litra c), kan ændringer heraf vedtages af det relevante organ, som i dette tilfælde er Komitéen til Beskyttelse af Havmiljøet.
            
            
               (10)Komitéen for Sikkerhed på Søen skal på sin 102. samling den 4.-11. november 2020 ("MSC 102") sammen med Komitéen til Beskyttelse af Havmiljøet godkende et MSC-MEPC.5-cirkulære om en model til aftale om autorisation af anerkendte organisationer, der handler på myndighedernes vegne. 
            
            
               (11)Komitéen til Beskyttelse af Havmiljøet skal på sin 75. samling den 16.-20. november 2020 ("MSC 75") sammen med MSC 102 godkende et MSC-MEPC.5-cirkulære om en model til aftale om autorisation af anerkendte organisationer, der handler på myndighedernes vegne. 
            
            
               (12)Den holdning, der skal indtages på Unionens vegne på MSC 102, bør fastlægges, da godkendelsen af MSC-MEPC.5-cirkulæret vil kunne få afgørende indflydelse på EU-rettens indhold, nemlig Europa-Parlamentets og Rådets direktiv 2009/15/EF
                  4
               . 
            
            
               (13)Den holdning, der skal indtages på Unionens vegne på MEPC 75, bør fastlægges, da godkendelsen af MSC-MEPC.5-cirkulæret vil kunne få afgørende indflydelse på EU-rettens indhold, nemlig Europa-Parlamentets og Rådets direktiv 2009/15/EF.
            
            
               (14)Godkendelsen af MSC-MEPC.5-cirkulæret, som træder i stedet for MSC/cirkulære 710 og MEPC/cirkulære 307, indebærer en ajourføring af modellen til aftale og bringer den i overensstemmelse med koden for anerkendte organisationer (RO-koden) (resolution MSC.349(92) og MEPC.237(65)). Det vil bidrage til øget nøjagtighed, gennemsigtighed og ansvarlighed hos både flagstatens myndigheder og RO'erne på globalt plan.
            
         
         
            
               (15)Rådets afgørelse (EU) 2020/721 af 19. maj 2020
                  5
                bør ændres til at medtage en henvisning til godkendelsen af MSC-MEPC.5-cirkulæret. 
            
            
               (16)Unionens holdning skal udtrykkes af de EU-medlemsstater, der er medlemmer af IMO's Komité for Sikkerhed på Søen og IMO's Komité til Beskyttelse af Havmiljøet, og som handler i fællesskab — 
            
            
               VEDTAGET DENNE AFGØRELSE:
            
            
               Artikel 1
            
            
               I Rådets afgørelse (EU) 2020/721 foretages følgende ændringer: 
            
            
               "Artikel 1
            
            
               Den holdning, der skal indtages på Unionens vegne på den 75. samling i Den Internationale Søfartsorganisations Komité til Beskyttelse af Havmiljøet, er at støtte vedtagelsen af ændringerne af regel 2, 14 og 18 i og tillæg I og VI til bilag VI til den internationale konvention om forebyggelse af forurening fra skibe som fastsat i bilaget til IMO-dokument MEPC 75/3 og godkendelsen af MSC-MEPC.5-cirkulæret som fastsat i bilag 8 til IMO-dokument III 6/15. 
            
            
               Artikel 2
            
            
               1. Den holdning, der skal indtages på Unionens vegne på den 102. samling i Den Internationale Søfartsorganisations Komité for Sikkerhed på Søen, er at støtte vedtagelsen af ændringerne til:
            
            
               a) afsnit A-1, B, B-1, B-2 til B-4 i kapitel II-1 i den internationale konvention om sikkerhed for menneskeliv på søen som fastsat i bilag 1 til IMO-dokument MSC 102/3
            
            
               b) afsnit A-1 og B-1 i den internationale kode for sikkerhed for skibe, der benytter gas eller andre brændstoffer med lavt flammepunkt, som fastsat i bilag 2 til IMO-dokument MSC 102/3
            
            
               c) resolution A.658(16) om anvendelsen og monteringen af retroreflekterende materialer på redningsudstyr 
            
            
               samt godkendelsen af MSC-MEPC.5-cirkulæret om en model til aftale om autorisation af anerkendte organisationer, der handler på myndighedernes vegne."
            
            
               Artikel 2 
            
            
               Denne afgørelse er rettet til medlemsstaterne. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse (EU) 2020/721 af 19. maj 2020 om den holdning, der skal indtages på Den Europæiske Unions vegne på den 75. samling i Den Internationale Søfartsorganisations Komité til Beskyttelse af Havmiljøet og på den 102. samling i Den Internationale Søfartsorganisations Komité for Sikkerhed på Søen, til vedtagelsen af ændringer af regel 2, 14 og 18 i og tillæg I og VI til bilag VI til den internationale konvention om forebyggelse af forurening fra skibe, af afsnit A-1, B, B-1, B-2 til B-4 i kapitel II-1 i den internationale konvention om sikkerhed for menneskeliv på søen, af afsnit A-1 og B-1 i den internationale kode for sikkerhed for skibe, der benytter gas eller andre brændstoffer med lavt flammepunkt og af resolution A.658(16) om anvendelsen og monteringen af retroreflekterende materialer på redningsudstyr (EUT L 171 af 2.6.2020, s. 1).
               
               
                  
                     (2)
                  
                        Sag C-399/12, Tyskland mod Rådet (OIV), ECLI:EU:C:2014:2258, præmis 64. 
               
               
                  
                     (3)
                  
                        Sag C-399/12, Tyskland mod Rådet (OIV), ECLI:EU:C:2014:2258, præmis 61-64. 
               
               
                  
                     (4)
                  
                        Europa-Parlamentets og Rådets direktiv 2009/15/EF af 23. april 2009 om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed (EUT L 131 af 28.5.2009, s. 47).
               
               
                  
                     (5)
                  
                        Rådets afgørelse (EU) 2020/721 af 19. maj 2020 om den holdning, der skal indtages på Den Europæiske Unions vegne på den 75. samling i Den Internationale Søfartsorganisations Komité til Beskyttelse af Havmiljøet og på den 102. samling i Den Internationale Søfartsorganisations Komité for Sikkerhed på Søen, til vedtagelsen af ændringer af regel 2, 14 og 18 i og tillæg I og VI til bilag VI til den internationale konvention om forebyggelse af forurening fra skibe, af afsnit A-1, B, B-1, B-2 til B-4 i kapitel II-1 i den internationale konvention om sikkerhed for menneskeliv på søen, af afsnit A-1 og B-1 i den internationale kode for sikkerhed for skibe, der benytter gas eller andre brændstoffer med lavt flammepunkt og af resolution A.658(16) om anvendelsen og monteringen af retroreflekterende materialer på redningsudstyr (EUT L 171 af 2.6.2020, s. 1).